Document ID: 32013R0035

A BIZOTTSÁG 35/2013/EU RENDELETE
(2013. január 18.)
a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található dimetomorf, indoxakarb, piraklosztrobin és trifloxistrobin megengedett szermaradék-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
A 396/2005/EK rendelet II. melléklete és III. mellékletének B. része az indoxakarbra, piraklosztrobinra és trifloxistrobinra megengedett szermaradék-határértékeket (maximum residue levels, a továbbiakban: MRL-ek) állapított meg. A dimetomorfra az MRL-eket a 396/2005/EK rendelet III. mellékletének A. része állapította meg.
(2)
A dimetomorf hatóanyagot tartalmazó növényvédő szer leveles káposztára, endíviára, zsázsára és közönséges borbálafűre vonatkozó felhasználásának engedélyezésére irányuló eljárás keretében a 396/2005/EK rendelet 6. cikke (1) bekezdésének megfelelően kérelmet nyújtottak be az érvényben lévő MRL-ek módosítása céljából.
(3)
Az indoxakarb esetében a ilyen kérelmet a földieperre, a málnára, a kínai kelre, a galambbegy salátára, az endíviára, a cikóriasalátára, a hüvelyes babra, a kardonnára, az édesköményre, a rebarbarára és a szójababra nyújtottak be. A piraklosztrobin esetében ilyen kérelmet a leveles káposztára, a csemegekukoricára, a kukoricára, a kölesre és a cirokra nyújtottak be. A trifloxistrobin esetében ilyen kérelmet az újhagymára és az articsókára nyújtottak be.
(4)
A 396/2005/EK rendelet 6. cikke (2) és (4) bekezdése értelmében a dimetomorfra vonatkozóan a virágjukért termesztett káposztaféléken, a fejeskáposztán, a salátán, a zelleren, a fokhagymán, a hagymán és a mogyoróhagymán való használatra nyújtottak be kérelmet. A kérelmező azt állítja, hogy az Egyesült Államokban és Kanadában a dimetomorf ilyen terményeken történő engedélyezett használata a 396/2005/EK rendeletben szereplő MRL-eket meghaladó szermaradékokat eredményez, és a magasabb MRL-ek az ilyen termények behozatala előtt álló kereskedelmi akadályok elkerüléséhez szükségesek.
(5)
A 396/2005/EK rendelet 8. cikkének megfelelően az érintett tagállamok értékelték a kérelmeket, és az értékelő jelentéseket megküldték a Bizottságnak.
(6)
Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és indokolással ellátott véleményt adott ki a javasolt MRL-ekről (2). Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.
(7)
A Hatóság indokolással ellátott véleményeiben a dimetomorf virágjukért termesztett káposztaféléken történő használatát illetően arra a következtetésre jutott, hogy a benyújtott adatok elegendőek új MRL meghatározásához. Az indoxakarb endívián és szójababon történő használatát illetően a benyújtott adatok nem indokolják a meglévő MRL-ek módosítását. A cikóriasalátára vonatkozóan a benyújtott adatok nem elegendőek új MRL megállapításához. A piraklosztrobin csemegekukoricán történő használatát illetően a benyújtott adatok nem elegendőek új MRL meghatározásához.
(8)
A dimetomorf zsázsán és közönséges borbálafűn történő használatát illetően az MRL-ek módosítása nem szükséges, mivel a kért MRL-ek azonosak a 396/2005/EK rendelet III. mellékletének A. részében meghatározottakkal. A piraklosztrobin kukoricán, kölesen és cikoron történő használatát illetően az MRL módosítása nem szükséges, mivel a kért MRL-ek azonosak a 396/2005/EK rendelet II. mellékletében meghatározottakkal.
(9)
A többi kérelmet illetően a Hatóság indokolással ellátott véleményeiben arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások 27 specifikus európai fogyasztói csoport fogyasztói expozíciójának vizsgálata alapján a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó élelmiszerek fogyasztásából következő, egész életen át tartó expozíció, sem az adott termények és termékek túlzott fogyasztása miatti, rövid távú expozíció esetén nem merült fel a megengedhető napi bevitel (ADI) vagy az akut referenciadózis (ARfD) túllépésének kockázata.
(10)
A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások megfelelnek a 396/2005/EK rendelet 14. cikkének (2) bekezdésében megfogalmazott követelményeknek.
(11)
A 396/2005/EK rendeletet ezért ennek megfelelően módosítani kell.
(12)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
A 396/2005/EK rendelet II. és III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. január 18-án.

Labels: 0
17
20
6